钦定古今图书集成/明伦汇编/官常典/第789卷 > 王克臣
## 钦定古今图书集成/明伦汇编/官常典/第789卷 > 王克臣

按《宋史王审琦传》：审琦子承衍，承衍孙克臣，字子难。
承衍尚秦国贤穆公主，克臣第景祐进士，仁宗阅其
文，顾侍臣曰：“贤穆有孙登科，可喜也。”仕累通判寿州。
鼓角卒夜入州廨击郡将，既就擒，而监兵使所部被
甲操刃立庭中，官吏骇观，克臣徐言曰：“此不过为盗
耳。”立遣甲者去，戒凶卒勿妄引他人。众讙服。是日天
贶节，率掾属朝谒如常仪，人赖以安。犹坐贬监潭州
税。熙宁中，为开封、度支二判官，迁盐铁副使。时郑侠
以上书窜岭表，克臣尝荐侠，且馈之白金，又坐夺官。
复为户部副使，以集贤殿修撰知郓州。京东多盗，克
臣请以便宜处决，遂下诸郡使械送尤桀者斩以徇，
盗为少衰。河决曹村，克臣亟筑堤城下，或曰：“河决澶
渊，去郓为远，且州徙于高，八十年不知有水患，安事
此？”克臣不听，役愈急。堤成，水大至，不没者才尺馀。复
起甬道属之东平王陵，埽人得趋以避水。事宁，皆绘
像祀之。进天章阁待制，徙知瀛州。有告外间入境，密
旨趣具狱，株连甚众，克臣阴缓之，已而得为间者于
他道。徙知太原。王中正西讨罔功，而诬克臣姑息士
卒，使无固志，黜为单州。明年，拜工部侍郎。至是，神宗

直学士、大中大夫卒，年七十六。